  Майя Бывальцева Удмуртилэн тӧроезлэсь ужзэ огдырлы быдэсъясь Александр Бречалов элькунын анай капиталэз поттон ужен вырись компаниосты чакласа возьыны куриз. Улосвыл кивалтӥсь со сярысь вераз 12-тӥ пӧсьтолэзе Красногорск ёросэ вуылыкуз. «Со компаниосъя быдэс элькунын ужез нуомы», — пусйиз Александр Бречалов. Та уж борды Огъяросси калык фронтлэн ёзчиосызлы но итӥськыны ӵектӥз. Сыӵе пумкылъян сярысь улосвыл кивалтӥсь вераз Красногорск ёросысь одӥгаз гуртын вокзаллэн интывылаз ошем ялонэз адӟем бераз. Со сяна, Александр Бречалов вераз, та ужпумез Россиысь валтӥсь прокурорен Юрий Чайкаен вераськоназ ӝутоз шуыса. Та югдуръя Красногорскысь Киров урамысь 13 номеро юртын улӥсь кышномурт но ӝожтӥськиз. Со 2012-тӥ арын анай капитал чотын патер басьтэм, нош 2015-тӥ арын юртэз улыны ярантэмен лыдъязы. Анай капиталэз поттӥсь компаниын солы урод коркаын патер басьтыны ӵектӥзы, берлогес федерал программая сое «одно ик мукет интые выжтозы». Александр Бречалов прокуратураез та учыръя уголовной уж ӝутыны но эскерон ортчытыны куриз. Тегъёс: Мерлык Удмуртия анайкапитал Красногорск АлександрБречалов  